Klus, Martin, poslanec NR SR (2017-05-12):
Takže príjemný, dobrý deň, dámy a páni. Mrzí ma, že nás je tu dnes len toľko, ale verím, že o to akčnejšie sa chopíme tohto návrhu zákona, ktorý sa na prvý pohľad zdá byť veľmi jednoduchý, ale má obrovský dosah, ja by som povedal, na stovky, možno až tisícky občanov v našej krajine, ktorí sa aktívne angažujú vo verejnom živote. Mám na mysli predovšetkým miestnu a obecnú samosprávu, ktorá, ako iste viete, funguje okrem iného aj na princípoch zriaďovania tzv. komisií. A práve tu nastáva istý problém, ktorému aj ako poslanec mestského zastupiteľstva čelíme už niekoľko rokov, a pokiaľ ma moje informácie neklamú, tak toto nie je len problémom mesta Banská Bystrica. Jedna sa o to, že dnes je možné, aby v komisii akejkoľvek, ktorá je zriadená mestským zastupiteľstvom, zároveň boli aj poslanci, aj neposlanci. Častokrát sú to odborníci v danej oblasti. Ja konkrétne poviem príklad z komisie, v ktorej pôsobím ja, to je komisia pre cestovný ruch, regionálny rozvoj a medzinárodné vzťahy a práve v takejto komisii máme množstvo odborníkov z oblasti, ktoré naša komisia pokrýva. Spomeniem napríklad šéfa Cechu hostinských alebo riaditeľov viacerých hotelov, resp. ľudí z katedry cestovného ruchu. Problémom je to, že na takýchto komisiách, aspoň teda v meste Banská Bystrica, máme, pochopiteľne, rovnaké práva aj povinnosti, či už v zmysle účasti, alebo hlasovania, avšak nemáme rovnaké benefity. Poslanci za takéto aktivity totižto dostávajú odmeny a neposlanci chápu svoju účasť na týchto komisiách len ako symbolickú, resp. ako čestnú. Nepovažujem tento stav za normálny. Mám pocit, že by bolo vhodné, aby sme boli v takomto prípade postavení na absolútne rovnakú úroveň, a preto navrhujem v tomto návrhu zákona, aby sme samosprávam istým spôsobom prikázali, aby buď teda odmeňovali rovnako všetkých, alebo neodmeňovali nikoho, ale aby teda nebol nerovnaký prístup. Dovolím si aj teda zacitovať z dôvodovej správy, aby bolo úplne jasné, o čom vlastne je tá síce jednoduchá paragrafová zmena, ale ako som povedal, zmena s veľkým dosahom. „Cieľom predloženého návrhu je zaviesť záväzné odmeňovanie členov komisií na princípe zachovania rovnakých podmienok,“ ako som už spomínal, „a to pre členov komisií, ktorí sú poslancami obecného zastupiteľstva, ako aj členov komisií, ktorí poslancami obecného zastupiteľstva nie sú. V súčasnosti totiž obce a mestá uplatňujú rozdielny prístup odmeňovania členov komisií, ktorí v mnohých prípadoch nerešpektujú zásadu rovnosti medzi členmi komisií, často sa totiž stáva, že členovia komisií, ktorí sú poslancami, majú priznaný nárok na odmenu, a členovia neposlanci ho priznaný nemajú.“ Tu by som len chcel dodať, že nejedná sa o nejaké zásadné peniaze, hovoríme o sumách v rozmedzí povedzme od 5 do 30 eur, ale napriek tomu si myslím, že je naozaj neférové, aby tieto príjmy mali len poslanci mestských zastupiteľstiev alebo obecných zastupiteľstiev a s tými istými právami a povinnosťami neposlanci nie. Predložený návrh teda tento stav napráva. „Podľa predloženého návrhu zásady odmeňovania poslancov bude určovať obecné zastupiteľstvo.“ Čiže aby sme tomu rozumeli hneď na úvod, my z pozície Národnej rady Slovenskej republiky nevstupujeme do samosprávnej kompetencie, tá naďalej plne zostáva v kompetencii teda miest a obcí, ale chceme, aby si tieto upravili na základe rovnakého prístupu k poslancom a neposlancom. Podľa teda predloženého návrhu „zásady odmeňovania poslancov bude určovať obecné zastupiteľstvo, pričom bude platiť pravidlo, že členovia komisií, ktorí nie sú poslancami, musia mať nárok na odmenu podľa rovnakých zásad ako členovia komisií, ktorí poslancami sú. Obecné zastupiteľstvo bude môcť tiež rozhodnúť, že členstvo v obecnej komisii je čestná funkcia,“ toto by som rád zdôraznil, „bez nároku na odmenu. V takom prípade však budú bez nároku na odmenu všetci členovia komisií, a to bez ohľadu na to, či sú, alebo nie sú poslancami.“ Verím, že toto je úplne jasné a férové z našej strany chcieť od obecných samospráv, aby sa rovnakým spôsobom správali k tým, ktorí vykonávajú verejnú službu. Hovoril som na túto tému aj s pánom ministrom vnútra, ktorý tento návrh podporil, a podľa mojich informácií je tu vôľa aj od kolegov zo strany SMER – sociálna demokracia a MOST – HÍD tento návrh podporiť, takže vopred budem za to veľmi vďačný. A v druhom a treťom čítaní som pripravený potom reflektovať aj prípadné pripomienky, pretože už ma viacerí kolegovia poslanci oslovil s tým, že sa podobný nerovnaký prístup nevyskytuje len v prípade komisií, ale napríklad aj výborov mestských častí alebo niektorých ďalších inštitútov, ktoré si samospráva zriaďuje, takže som, samozrejme, otvorený na diskusiu a budem veľmi rád, keď sa nám podarí tento návrh zákona dostať do druhého a tretieho čítania. Ďakujem veľmi pekne za podporu.